Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2019/C 409/11)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v podatkovni zbirki Komisije DOOR.

ENOTNI DOKUMENT

„ANONA DA MADEIRA“

EU št.: PDO-PT-0082-AM01 – 5.4.2019

ZOP (X) ZGO ( )

1. Ime

„Anona da Madeira“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Označba „Anona da Madeira“ se uporablja za sveže sadeže različnih sort vrste Annona cherimola Mill. iz Avtonomne regije Madeire, ki so pridelani, pakirani in označeni v skladu s specifikacijo proizvoda.

Za sadež „Anona da Madeira“ je značilna njegova srčasta oblika, njegova površina pri stiku z vsakim plodnim listom pa je bolj nepravilna na spodnjem kot na vrhnjem delu sadeža. Povrhnjica je bolj ali manj gladka in ima majhne stožčaste izboklinice. Lupina je tanka in nežna. Barva je lahko svetlo zelena, zeleno-rumena ali bronasto zelena, odvisno od sorte. Število semen sega od 6 do 9 na 100 g mesa, stopinje Brix (°Bx) pa so med 17,5 in 21. Teža čerimoje (določena s tehtanjem sadeža) je lahko od 100 g do 2 kg.

Meso sadeža „Anona da Madeira“ je belo, kremasto in sočno. Je kiselkasto, nežno in zelo dišeče.

3.3 Krma (samo za proizvode živalskega izvora)

—

3.4 Posebne faze proizvodnje, ki jih je treba izvajati na opredeljenem geografskem območju

Pridelava in pakiranje sadja.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Ob upoštevanju značilnosti čerimoje (hitro pokvarljiv sadež z omejenim časom shranjevanja) in geografskega območja (otok sredi Atlantskega oceana) je treba sadeže pakirati na geografskem območju proizvodnje.

Proizvod „Anona da Madeira“ mora biti cel, zdrav (brez sprememb zaradi škodljivcev ali bolezni), brez vidnih tujih snovi, tujih vonjav in/ali poškodb zaradi neustreznega hladnega shranjevanja, pecelj pa mora biti v višini površine sadeža, pri čemer se z rezanjem ne sme poškodovati mesto, na katerem je pritrjen na sadež. Madeži, nastali zaradi izpostavljenosti soncu, ne smejo prekrivati več kot 10 % površine sadeža, ki mora biti ustrezno zrel.

Pri razvrščanju in predstavitvi sadežev z ZOP „Anona da Madeira“ je treba upoštevati kategorije kakovosti in velikosti (ter njihova zadevna odstopanja) iz priporočila „Recomendação Técnica relativa à Qualidade Comercial da Anona da Madeira“, odobrenega z odlokom št. 287/2018 z dne 24. avgusta 2018 (v nadaljnjem besedilu: RECOMENDAÇÃO TÉCNICA).

3.6 Posebna pravila za označevanje proizvoda, za katerega se uporablja registrirano ime

Za označevanje se uporabljajo pravila iz „RECOMENDAÇÃO TÉCNICA“. Natančneje, na zunanjem delu vsake embalaže mora biti v istem vidnem polju etiketa, na kateri je z vidnimi in neizbrisnimi črkami poleg zakonsko predpisanih navedb zapisano naslednje: „‚Anona da Madeira‘ – Denominação de Origem Protegida“ ali „‚Anona da Madeira‘ – DOP“.

4. Jedrnata opredelitev geografskega območja

Geografsko območje proizvodnje in pakiranja sadežev z ZOP „Anona da Madeira“ je otok Madeira.

5. Povezava z geografskim območjem

Čerimojo so okoli leta 1600 na Madeiro prinesli otočani, ki so se vrnili iz Peruja, od koder rastlina izvira. O prisotnosti vrste Annona cherimola Mill. na Madeiri pričajo številni dokumenti. Avtor Grabham je leta 1897 v Journal of the Jamaica Agricultural Society zapisal: „[…] številna posestva na sončnih pobočjih na jugu otoka, na katerih so včasih rasli vinogradi, so danes sistematično na novo zasajena s čerimojo. Sadeži tehtajo med tremi in osmimi funti, izjemno veliki pa celo 16 funtov in več […]“. Prav tako v zvezi z odličnimi značilnostmi čerimoje z Madeire je Sarmento leta 1945 napisal: „Preletel sem štiri zvezke obsežnega dela General History of the Dichlamydeous Plants, ki ga je napisal botanik in vrtnar George Dom. Nobene od 47 vrst in nekaj sort iz rodu Anona, ki jih opisuje avtor, ni mogoče primerjati s temi, ki so se v našem izjemno ugodnem podnebju tako izpopolnile, da so prehitele vse druge.“„To drevo ni namreč nikjer drugje, razen na Madeiri, našlo izpolnjenih vseh optimalnih pogojev za svoj razvoj: idealno kombinacijo svetlobe, toplote, tal in vlage […].“

Ker Madeira leži na velikih pomorskih trgovskih poteh, je bilo v pristanišču Funchal vedno veliko prometa. V njem so pristajale številne ladje, ki so priplule po proizvode, namenjene za flamske trge in različna sredozemska pristanišča. V dokumentih iz začetka tega stoletja je omenjen izvoz čerimoj v Lizbono in London.

Čerimoja uspeva na ilovnato-peščenih tleh z vrednostjo pH med 5,5 in 6,5, ki so rahlo apnenčasta in razmeroma rodovitna. Ker ne prenese odvečne površinske vode, morajo biti tla zračna in dobro odcedna. Zaradi površinskih korenin ne potrebuje globokih tal. Večina nasadov čerimoje raste na tleh iz skupine „Cambisols“ (CM), pri čemer prevladujejo „Humic Cambisols“ (CMu) in „Chromic Cambisols“ (Cmx), v manjši meri pa so prisotni „Phaeozems“ (PH).

Podnebje na Madeiri je večinoma zmerno oceansko, ki glede na nadmorsko višino sega od suhega do vlažnega in od zmerno do zelo deževnega. Za severni del otoka so značilne večja količina padavin in nižje temperature. Še ena značilnost lokalnega podnebja je območje stalne megle na različnih nadmorskih višinah (nad 500 metri pozimi in nekoliko višje poleti).

Povprečna letna temperatura zraka sega od izoterme 17,5 °C na obali (pri čemer so temperature višje na jugu kot na severu) do približno 9 °C na visokih planotah in vrhovih na sredini otoka. Povprečna letna relativna vlaga sega od 55 % na nizko ležečih območjih otoka do 90 % na območjih megle; od tu se z nadmorsko višino zmanjšuje do približno 75 %. Letna količina padavin je očitno večja na višji nadmorski višini, in sicer znaša od 500 mm na južni obali ali 1 000 mm na severni obali do nekoliko več kot 3 200 mm na najvišjih območjih v notranjosti.

Posebna tla, podnebje in orografija otoka Madeira, povezani s praksami gojenja ter znanjem in izkušnjami prebivalcev, dajejo temu sadežu posebne značilnosti, povezane z njegovim geografskim okoljem porekla.

Sklic na objavo specifikacije

(drugi pododstavek člena 6(1) te uredbe)

https://tradicional.dgadr.gov.pt/images/prod_imagens/frescos/docs/CE_AnonaMadeiraDOP2019.pdf

(1) UL L 343, 14.12.2012, str. 1.